Ændret forslag til EUROPA-PARLAMENTETS OG RÅDETS AFGØRELSE om et fællesskabshandlingsprogram til fremme af medlemsstaternes samarbejde om bekæmpelse af social udstødelse Forelagt af Kommissionen i henhold til EF-traktatens artikel 250, stk. 2

BEGRUNDELSE

I. INDLEDNING

Den 16. juni 2000 vedtog Kommissionen et forslag til Europa-Parlamentets og Rådets afgørelse om et fællesskabshandlingsprogram til fremme af medlemsstaternes samarbejde om bekæmpelse af social udstødelse (2001-2005). Retsgrundlaget for afgørelsen var artikel 137, stk. 2, andet og tredje afsnit, i traktaten om oprettelse af Det Europæiske Fællesskab. Regionsudvalget vedtog sin udtalelse den 23. oktober 2000 og Det Økonomiske og Sociale Udvalg den 19. oktober 2000. Efter at Europa-Parlamentet den 16. november 2000 vedtog sin udtalelse, har Kommissionen nu ændret sit oprindelige forslag i overensstemmelse med artikel 250 i EF-Traktaten.

II. ÆNDRINGER

Der er taget større hensyn til konklusionerne om bekæmpelse af sociale udstødelse, som blev vedtaget på Det Europæiske Råds møde i Lissabon. Der er lagt endnu større vægt på indikatorer og vurderingskriterier og på udvikling af sammenlignelige parametre til støtte for samarbejdet mellem medlemsstaterne i forbindelse med den åbne koordinationsmetode (betragtning nr. 12, artikel 3 og 4 samt bilaget). Der er i overensstemmelse med konklusionerne fra Lissabon indarbejdet flere henvisninger til fattigdom (betragtning nr. 6 og 9, artikel 2, 3 og 5 samt bilaget). Den rolle, som Udvalget for Social Beskyttelse skal spille, fremhæves især i betragtning nr. 18 og artikel 8, og det foreslås endvidere, at de fremskridt, der er opnået gennem programmet, skal afspejles i Kommissionens sammenfattende årsrapport, der skal aflægges på forårsmødet i Det Europæiske Råd (artikel 11).

Henvisningen til EF-traktatens artikel 2 er blevet udbygget (betragtning nr. 1), og betragtning nr. 22 er blevet skrevet om.

Der er særlige henvisninger til Europarådets reviderede socialpagt (betragtning nr. 3), Rådets henstillinger 92/441/EØF og 92/442/EØF samt til Rådets konklusioner af 17. december 1999 (betragtning nr. 4).

Man har understreget, at alle relevante aktører på alle niveauer (lokalt, regionalt, nationalt og europæisk) bør inddrages, og at det er vigtigt at afspejle de erfaringer, der er gjort i marken, og at inddrage de personer, der berøres af fattigdom og social udstødelse. Samtidig gøres det klart, at fællesskabshandlingsprogrammet skal fokusere på tværnationalt samarbejde og kun støtte netværk på EU-plan (betragtning nr. 15, artikel 3 samt bilaget).

Bestemmelserne vedrørende overensstemmelse og komplementaritet med andre fællesskabs politikker, -instrumenter og -aktioner er blevet styrket (betragtning nr. 17 og artikel 9).

Der henvises til artikel 274 i bestemmelserne vedrørende den rolle, som programudvalget skal spille (betragtning nr. 16 og artikel 7).

I bilaget henledes opmærksomheden:

- For indsatsområdet vedrørende analyse: på de mange dimensioner af social udstødelse, den territoriale dimension og de mange forskellige befolkningsgrupper, der risikerer at blive udstødt, herunder børnefattigdom, og som allerede nævnt, på afspejling af de erfaringer, der er gjort i marken.

- For indsatsområdet vedrørende udveksling: på programmets mulighed for at støtte tværnationale udvekslinger mellem nationale observationsorganer eller lignende anerkendte instanser samt på besøg i marken og udveksling af personale.

- For indsatsområdet vedrørende inddragelse og arbejde i netværk: på høring af alle relevante aktører under forberedelsen af EU-rundbordskonferencen og på mulighederne for undtagelsesvis at finansiere de løbende udgifter til de europæiske netværk med op til 90%, når deres finansielle situation gør dette berettiget.

2000/0157 (COD)

Ændret forslag til EUROPA-PARLAMENTETS OG RÅDETS AFGØRELSE om et fællesskabshandlingsprogram til fremme af medlemsstaternes samarbejde om bekæmpelse af social udstødelse

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 137, stk. 2, andet og tredje afsnit,

under henvisning til forslag fra Kommissionen [1],

[1] EFT C af , s. .

under henvisning til udtalelse fra Det Økonomiske og Sociale Udvalg [2],

[2] EFT C af , s. .

under henvisning til udtalelse fra Regionsudvalget [3],

[3] EFT C af , s. .

i henhold til fremgangsmåden i traktatens artikel 251 [4], og

[4] EFT C af , s. .

ud fra følgende betragtninger:(1) (1) Ifølge traktatens artikel 2 er en af Fællesskabets opgaver at fremme et højt beskæftigelsesniveau og et højt socialt beskyttelsesniveau og en højnelse af levestandarden og livskvaliteten.

(2) (2) Ifølge traktatens artikel 136 har Fællesskabet og medlemsstaterne, der er opmærksomme på de grundlæggende arbejdsmarkedsmæssige og sociale rettigheder, som bl.a. er fastlagt i den europæiske socialpagt undertegnet i Torino den 18. oktober 1961 og fællesskabspagten af 1989 om arbejdstagernes grundlæggende arbejdsmarkedsmæssige og sociale rettigheder, som mål at bekæmpe social udstødelse.

(3) (3) Der henvises til Europarådets reviderede socialpagt (1996), navnlig artikel 30 om 'retten til beskyttelse mod fattigdom og social udstødelse'.

(4) (4) I Rådets henstilling 92/441/EØF af 24. juni 1992 henstilles det til medlemsstaterne, at de erkender, at alle har en grundlæggende ret til indtægter og ydelser, der er tilstrækkelige til at leve en menneskeværdig tilværelse, i Rådets henstilling 92/442/EØF af 27. juli 1992 henstilles det til medlemsstaterne, at de garanterer en rimelig levestandard for alle, og i Rådets konklusioner af 17. december 1999 gøres fremme af social integration til en af målsætningerne i forbindelse med modernisering og forbedring af den sociale beskyttelse.

(5) (5) Europa-Parlamentet, Det Økonomiske og Sociale Udvalg og Regionsudvalget har alle kraftigt opfordret til, at Fællesskabet intensiverer sit bidrag til indsatsen i medlemsstaterne for at forebygge og bekæmpe social udstødelse.

(6) (6) I Kommissionens meddelelse af 1. marts 2000, "Skabelse af et Europa med plads til alle" [5], blev der gjort rede for den udfordring, som fattigdom og social udstødelse udgør, og de eksisterende politiske tiltag i den forbindelse i medlemsstaterne og på fællesskabsniveau, og det blev på det grundlag foreslået, at der skulle gives et nyt skub til EU-samarbejdet på dette område.

[5] KOM (2000) 79 endelig.

(7) (7) Ifølge Det Europæiske Råd i Lissabon den 23. og 24. marts 2000 er fremme af social integration uløseligt forbundet med EU's overordnede strategiske målsætning for det kommende tiår om at blive verdens mest konkurrencedygtige og dynamiske videnbaserede økonomi, der har kapacitet til en bæredygtig økonomisk vækst med flere og bedre job og større social samhørighed.

(8) (8) Det Europæiske Råd i Lissabon erkendte endvidere, at det nye videnbaserede samfund rummer muligheder for at mindske social udstødelse, idet det både skaber de økonomiske betingelser for større velstand gennem øget vækst og beskæftigelse og åbner nye veje for deltagelse i samfundet, og samtidig indebærer det en risiko for, at afstanden mellem dem, der har adgang til den nye viden, og dem, der holdes udenfor, bliver stadig større; der bør gøres en indsats for at afbøde denne risiko og udnytte det nye potentiale maksimalt.

(9) (9) Det Europæiske Råd i Lissabon erklærede, at antallet af personer, der lever under fattigdomsgrænsen og i social udstødelse i EU, er uacceptabelt, og at der må gøres en markant indsats for at få udryddet fattigdommen ved at fastsætte passende mål, der skal godkendes af Rådet.

(10) (10) Det Europæiske Råd gav desuden udtryk for, at indsatsen for at bekæmpe social udstødelse burde bygge på en åben koordinationsmetode, der kombinerer nationale handlingsplaner og et kommissionsinitiativ om samarbejde.

(11) (11) Kommissionens initiativ, der består af et forslag til et flerårigt handlingsprogram, som har til formål på at fremme medlemsstaternes samarbejde, tager sigte på at forbedre videnniveauet, udvikle udveksling af oplysninger og bedste praksis og evaluere erfaringer med henblik på at gøre indsatsen mod social udstødelse mere effektiv.

(12) (12) Udarbejdelsen af harmoniserede undersøgelser og studier samt etableringen af fælles kvalitative og kvantitative indikatorer vil danne grundlag for udvikling af den åbne koordinationsmetode.

(13) (13) Bekæmpelse af fattigdom og social udstødelse kræver, at det bliver lettere for alle at få medindflydelse og adgang til ressourcer, rettigheder, varer og tjenesteydelser.

(14) (14) Foranstaltninger til at bekæmpe social udstødelse bør sigte mod at sætte enhver i stand til at forsørge sig selv (gennem lønnet beskæftigelse eller andet) og blive integreret i samfundet.

(15) (15) Mange ikke-statslige organisationer på forskellige planer (lokalt, regionalt, nationalt og europæisk) har erfaringer og ekspertise i bekæmpelse af social udstødelse og optræder som fortalere for personer, der er udsat for social udstødelse. Lokale og regionale myndigheder har også erfaringer og viden på dette område; ikke-statslige organisationer og lokale og regionale myndigheder kan derfor yde et vigtigt bidrag på europæisk plan til forståelsen for forskellige former for og virkninger af social udstødelse og til sikring af, at der ved udformningen, gennemførelsen og opfølgningen af programmet tages hensyn til erfaringerne hos personer, der er udsat for social udstødelse.

(16) (16) I overensstemmelse med artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [6], vedtages gennemførelsesbestemmelserne til nærværende afgørelse efter rådgivningsproceduren, der er fastsat i artikel 3 i afgørelse 1999/468/EF, uden at de beføjelser, der er tildelt Kommissionen i medfør af traktatens artikel 274 derved berøres.

[6] EFT L 184 af 17.7.1999, s. 23.

(17) (17) For at give fællesskabsindsatsen øget merværdi er det nødvendigt, at Kommissionen i samarbejde med medlemsstaterne på alle niveauer sikrer sammenhængen i og komplementariteten mellem foranstaltninger, der iværksættes på grundlag af denne afgørelse og alle andre relevante fællesskabspolitikker, -instrumenter og -foranstaltninger, især i forbindelse med De Europæiske Strukturfonde.

(18) (18) Udvalget for Social Beskyttelse, der blev nedsat ved Rådets afgørelse af 29. juni 2000 [7] med henblik på at styrke samarbejdet mellem medlemsstaterne om politikkerne vedrørende social beskyttelse, bidrager til udviklingen og den systematiske overvågning af indsatsen for at modernisere og forbedre den sociale beskyttelse og fremme den sociale integration i overensstemmelse med formandskabets konklusioner fra hhv. Det Europæiske Råd i Lissabon den 23. og 24. marts 2000 og Det Europæiske Råd i Feira den 19. og 20. juni 2000.

[7] Rådets afgørelse 2000/436/EF, EFT L 172 af 12.7.2000.

(19) (19) Aftalen om Det Europæiske Økonomiske Samarbejdsområde (EØS-aftalen) giver mulighed for øget samarbejde på det sociale og arbejdsmarkedsmæssige område mellem Den Europæiske Union og dens medlemsstater på den ene side og de lande i Den Europæiske Frihandelssammenslutning, der deltager i Det Europæiske Økonomiske Samarbejdsområde (EFTA/EØS), på den anden side. Det bør være muligt for ansøgerlandene i Central- og Østeuropa at deltage i programmet i henhold til de betingelser, der er fastsat i Europaaftalerne, i tillægsprotokollerne til disse aftaler og i de afgørelser, som er truffet af de respektive associeringsråd, for Cypern og Malta gennem finansiering med tillægsbevillinger i henhold til procedurer, der fastlægges sammen med de to lande, samt for Tyrkiet gennem finansiering med tillægsbevillinger i overensstemmelse med procedurer, der fastlægges sammen med Tyrkiet.

(20) (20) I afgørelsen fastlægges det finansielle referencegrundlag, jf. punkt 33 i den interinstitutionelle aftale af 6. maj 1999 mellem Europa-Parlamentet, Rådet og Kommissionen.

(21) (21) Dette finansielle referencegrundlag er i overensstemmelse med den nuværende finansielle ramme.

(22) (22) Kønsspørgsmålet er et vigtigt tværgående emne, der i høj grad har betydning for både årsager og virkninger til fattigdom og udstødelse. Endvidere er det en af Fællesskabets opgaver ifølge traktatens artikel 2 og 3 at fremme ligestilling mellem mænd og kvinder og at fjerne ulighederne, og dette skal indgå som målsætning i alle Fællesskabets aktiviteter.

(23) (23) For at sikre, at programmets mål nås, bør gennemførelsen kontrolleres og evalueres.

(24) (24) I betragtning af nærhedsprincippet og proportionalitetsprincippet, jf. traktatens artikel 5, kan medlemsstaterne ikke i tilstrækkelig grad nå målene i den påtænkte foranstaltning vedrørende Fællesskabets bidrag til bekæmpelse af social udstødelse, da der er behov for multilaterale partnerskaber, udveksling af oplysninger på tværs af grænserne og udbredelse af god praksis i hele Fællesskabet. Afgørelsen går ikke længere end det, der kræves for at nå målene -

TRUFFET FØLGENDE AFGØRELSE:

Artikel 1

Oprettelse af programmet

Hermed oprettes et program for Fællesskabets indsats til fremme af medlemsstaternes samarbejde om bekæmpelse af social udstødelse, i det følgende benævnt "programmet", for perioden 1. januar 2001 til 31. december 2005.

Artikel 2

Principper

1. Programmet indgår som led i en åben metode til koordinering mellem medlemsstaterne med henblik på at yde en afgørende indsats for at udrydde fattigdom og social udstødelse ved at fastlægge passende målsætninger på fællesskabsplan og gennemføre nationale handlingsplaner.

2. Programmet og de nationale handlingsplaner skal bidrage til en større indsigt i social udstødelse, indarbejdelse af kampen mod social udstødelse i medlemsstaternes og Fællesskabets politikker og foranstaltninger og udformning af prioriterede aktioner, der udvælges af medlemsstaternes ud fra deres specifikke forhold.

3. Ved udformningen, gennemførelsen og opfølgningen af aktiviteterne under programmet tages der hensyn til erfaringer fra medlemsstaterne på alle relevante niveauer og fra personer, der er udsat for fattigdom og social udstødelse, samt fra arbejdsmarkedets parter, ikke-statslige og frivillige organisationer og andre samfundsaktører, der er involveret i kampen mod fattigdom og social udstødelse.

Artikel 3

Mål

Programmet skal støtte samarbejde, der sætter EU og medlemsstaterne i stand til gøre indsatsen mod social udstødelse mere effektiv

- ved at forbedre forståelsen for social udstødelse og fattigdom

- ved i forbindelse med de nationale handlingsplaner at tilrettelægge udveksling af synspunkter om de politikker, der gennemføres, og udveksling af erfaringer på grundlag af sammenlignelige parametre

- ved at opbygge aktørernes evne til effektivt at gøre noget ved fattigdom og social udstødelse, navnlig ved at arbejde i netværk på EU-plan og fremme dialogen med alle aktører.

Artikel 4

Fællesskabsforanstaltninger

1. Men henblik på at nå målene, der er fastsat i artikel 3, kan følgende foranstaltninger iværksættes i tværnationalt regi:

- analyse af særtræk, årsager, processer og tendenser i forbindelse med social udstødelse, herunder indsamling af sammenlignelige statistikker, udarbejdelse af kvantitative og kvalitative indikatorer samt udvikling af fælles metoder og temaundersøgelser

- samarbejde om indsatsen og udveksling af oplysninger og bedste praksis på grundlag af udformningen af kvantitative og kvalitative indikatorer, vurderingskriterier og benchmarking ud fra regelmæssig overvågning, evaluering og peer review

- fremme af en dialog, der inddrager de forskellige involverede parter, og støtte til, at ikke-statslige organisationer, der er aktive i kampen mod fattigdom og social udstødelse, kan arbejde i relevante netværk på EU-plan.

2. I bilaget beskrives det, hvordan gennemførelsen af fællesskabsforanstaltningerne omhandlet i stk. 1 tilrettelægges.

Artikel 5

Gennemførelse

1. Kommissionen

- sikrer gennemførelsen af de fællesskabsforanstaltninger, programmet omfatter

- udveksler regelmæssigt synspunkter med repræsentanter fra ikke-statslige organisationer og arbejdsmarkedets parter på europæisk plan om udformningen, gennemførelsen og opfølgningen af programmet og om tilsvarende retningslinjer for indsatsen. Kommissionen underretter det udvalg, der er nedsat i henhold til artikel 7, om deres holdninger

- fremmer et aktivt partnerskab og en aktiv dialog mellem alle parter, der er involveret i programmet, for at tilskynde til en integreret og koordineret indsats mod fattigdom og social udstødelse.

2. Kommissionen træffer i samarbejde med medlemsstaterne de fornødne skridt til

- at fremme alle involverede parters deltagelse i programmet

- at sikre formidlingen af resultaterne af de foranstaltninger, der gennemføres under programmet

- at sørge for relevant information, offentlig omtale og opfølgning vedrørende de foranstaltninger, der modtager støtte fra programmet.

Artikel 6

Finansiering

1. Finansieringsrammen for gennemførelsen af dette program fastsættes for den i artikel 1 nævnte periode til 70 mio. EUR.

2. De årlige bevillinger godkendes af budgetmyndigheden inden for rammerne af de finansielle overslag.

Artikel 7

Udvalg

1. Uden at det berører de beføjelser, der er tildelt Kommissionen i henhold til traktatens artikel 274, bistås Kommissionen af et udvalg, der består af repræsentanter for medlemsstaterne, og som har Kommissionens repræsentant som formand (i det følgende benævnt "udvalget").

2. Hvis der henvises til dette stykke, anvendes den rådgivningsprocedure, der er fastsat i artikel 3 i afgørelse 1999/468/EF, for så vidt angår artikel 7, stk. 3, og artikel 9.

3. Kommissionens repræsentant hører udvalget om især:

- de overordnede retningslinjer for gennemførelsen af programmet

- de årlige budgetter og fordelingen af bevillingerne til foranstaltningerne

- den årlige arbejdsplan for gennemførelsen af programmets foranstaltninger og Kommissionens forslag til udvælgelseskriterier vedrørende økonomisk støtte.

4. For at sikre programmets sammenhæng og komplementaritet med de andre foranstaltninger, som er nævnt i artikel 9, holder Kommissionen udvalget løbende underrettet om andre EF-foranstaltninger, der bidrager til bekæmpelse af social udstødelse. Kommissionen etablerer i givet fald et regelmæssigt og struktureret samarbejde mellem dette udvalg og de tilsynsudvalg, der er nedsat vedrørende andre relevante politikker, instrumenter og foranstaltninger.

Artikel 8

Kommissionen opretter de fornødne forbindelser med Udvalget for Social Beskyttelse inden for rammerne af de i denne afgørelse fastsatte aktiviteter.

Artikel 9

Sammenhæng og komplementaritet

1. Kommissionen sikrer i samarbejde med medlemsstaterne den overordnede sammenhæng med fællesskabspolitikker, -instrumenter og -aktiviteter, navnlig ved at etablere relevante mekanismer til at samordne aktiviteterne under programmet med relevante aktiviteter på områderne forskning, beskæftigelse, økonomi- og erhvervspolitik, bekæmpelse af forskelsbehandling, indvandring, ligestilling mellem mænd og kvinder, social beskyttelse, uddannelse og ungdomspolitik, sundhed og Fællesskabets eksterne forbindelser.

2. Medlemsstaterne bestræber sig på at sikre sammenhæng og komplementaritet mellem aktiviteterne under dette program og de aktiviteter, der gennemføres på nationalt, regionalt og lokalt plan.

3. Kommissionen og medlemsstaterne sikrer sammenhæng og komplementaritet mellem foranstaltninger under programmet og Fællesskabets indsats under strukturfondene, navnlig EF-initiativet Equal.

Artikel10

Deltagelse af EFTA/EØS-lande, de associerede lande i Central- og Østeuropa, Cypern, Malta og Tyrkiet

Følgende lande uden for EU kan deltage i programmet:

- EFTA/EØS-landene i overensstemmelse med de betingelser, der er fastsat i EØS-aftalen

- de associerede lande i Central- og Østeuropa i overensstemmelse med de betingelser, der er fastsat i Europaaftalerne, i tillægsprotokollerne til disse aftaler og i de respektive associeringsrådsafgørelser

- Cypern, Malta og Tyrkiet på grundlag af supplerende bevillinger, der tilvejebringes efter procedurer, der aftales med de enkelte lande.

Artikel 11

Tilsyn og evaluering

1. Kommissionen fører løbende tilsyn med programmet i samarbejde med medlemsstaterne i overensstemmelse med den procedure, der er fastsat i artikel 7.

2. Kommissionen skal beskrive de fremskridt, der er opnået under programmet, i sin sammenfattende årsrapport til Det Europæiske Råds møde om foråret.

3. Programmet evalueres af Kommissionen med bistand fra uafhængige eksperter ved udløbet af det tredje år og ved dets afslutning. Ved denne evaluering vurderes relevansen og effektiviteten af foranstaltninger, der iværksættes med henblik på de i artikel 3 nævnte mål. Ved evalueringen gennemgås ligeledes programmets samlede virkninger. Ved evalueringen gennemgås desuden komplementariteten mellem indsatsen under dette program og den indsats, der gøres i forbindelse med andre relevante EF-politikker, -instrumenter og -foranstaltninger.

Kommissionen forelægger senest den 31. december 2006 Europa-Parlamentet, Rådet, Det Økonomiske og Sociale Udvalg og Regionsudvalget en endelig rapport om programmets gennemførelse.

Artikel 12

Ikrafttræden

Denne afgørelse træder i kraft på dagen for offentliggørelsen i De Europæiske Fællesskabers Tidende.

Udfærdiget i Bruxelles, den

På Europa-Parlamentets vegne På Rådets vegne

Formand Formand

BILAG

Vejledning for gennemførelsen af programmet

1. Indsatsområder

Men henblik på at nå målene, der er fastsat i artikel 3, og at gennemføre fællesskabsforanstaltningerne, der er fastsat i artikel 4, kan følgende foranstaltninger iværksættes i tværnationalt regi:

Indsatsområde 1: Analyse af særtræk, årsager, processer og tendenser i forbindelse med social udstødelse

Betydningen af dette indsatsområde hænger sammen med den konklusion, der blev truffet på Det Europæiske Råd i Lissabon, om udvikling af nationale handlingsplaner og en ny åben koordinationsmetode til bekæmpelse af social udstødelse og behovet for i denne forbindelse at opstille passende kvantitative og kvalitative indikatorer og benchmarks, der skal gøre det muligt at fremme periodisk overvågning, evaluering og peer review. Det kræver en særlig samarbejdsindsats at forbedre statistikker, metoder og forståelsen af social udstødelse og af de politikker, der kan medvirke til at forebygge og bekæmpe udstødelse. Det foreslås, at der gøres en særlig indsats med hensyn til det statistiske arbejde i samarbejde med de nationale statistiske kontorer.

Det er vigtigt at afspejle de erfaringer, der er gjort i marken af de mennesker, der oplever fattigdom og social udstødelse, og at gøre brug af alle relevante informations kilder om fattigdom og social udstødelse, herunder ikke-statslige organisationer.

Ved analysen af social udstødelse og fattigdom skal der lægges særlig vægt på de mange forskellige dimensioner og på de mange situationer, som forskellige befolkningsgrupper befinder sig i, herunder børnefattigdom, samt på de geografiske områder, hvor der er risiko for social udstødelse.

For at fremme disse målsætninger kan der ydes støtte til følgende foranstaltninger:

1.1. Undersøgelser og møder vedrørende udvikling af fælles metoder til måling og forståelse af omfang, særtræk, processer, årsager og tendenser vedrørende fattigdom og social udstødelse samt vedrørende opstilling af indikatorer.

1.2. Indsamling og formidling af sammenlignelige statistikker i medlemsstaterne og på EU-plan. Under denne foranstaltning ydes der støtte til samarbejde mellem nationale statistiske organer og Kommissionen med henblik på at forbedre de statistiske referencegrundlag på EU-plan og deres bidrag til analysen af fattigdom og social udstødelse.

1.3. Udarbejdelse af temaundersøgelser, der skal bidrage til indsigt i social udstødelse, med henblik på at behandle emner af fælles interesse i tilknytning til udviklingen i medlemsstaternes indsats, herunder nye emner i relation til vidensamfundet.

Indsatsområde 2: Samarbejde om indsatsen og udveksling af oplysninger og bedste praksis

For at fremme samarbejde om indsatsen og udveksling af erfaringer i forbindelse med de nationale handlingsplaner kan der ydes støtte til følgende tværnationale foranstaltninger:

2.1. Tværnationale foranstaltninger vedrørende udveksling med henblik på at overføre oplysninger og god praksis og på at udvikle peer review i forbindelse med de nationale handlingsplaner ved hjælp af møder/workshopper/seminarer om benchmarking eller om politik og praksis eller andre former for udveksling, f.eks. fælles strategiudvikling, fælles formidling af oplysninger, besøg i marken og udveksling af personale, som tilrettelægges på initiativ af europæiske organisationer, medlemsstater og/eller andre centrale aktører med aktiv inddragelse af medlemsstater. Der kan i forbindelse med dette indsatsområde ydes støtte til tværnational udveksling mellem nationale observationsorganer eller tilsvarende anerkendte instanser.

2.2. Arbejde og specifikke undersøgelser gennemført af eksperter i forbindelse med udvikling af indikatorer og benchmarking, herunder set i relation til vidensamfundet.

2.3. En årlig EU-rapport om social udstødelse, som i givet fald skal gøre rede for den aktuelle situation for de forskellige nationale handlingsplaner og for foranstaltninger, der gennemføres på EU-plan inden for de vigtigste områder, hvor der gøres en indsats mod fattigdom og social udstødelse.

Da social udstødelse er et multidimensionalt fænomen, skal der i særlig grad fokuseres på relevante tiltag vedrørende social beskyttelse, beskæftigelse, uddannelse, sundhed og boligforhold.

Indsatsområde 3: Inddragelse af forskellige aktører og støtte til arbejde i netværk på EU-plan

For aktivt at inddrage de offentlige myndigheder, arbejdsmarkedets parter og civilsamfundet kan der ydes støtte til følgende foranstaltninger:

3.1. Grundfinansiering af relevante europæiske netværk, der er beskæftiget i kampen mod fattigdom og social udstødelse.

3.2. En årlig EU-rundbordskonference om social udstødelse. Konferencen skal i givet fald tilrettelægges i nært samarbejde med EU's formandskab og forberedes i samråd med alle relevante aktører.

2. Generelle betragtninger

Programmet skal tage hensyn til resultaterne af forberedende foranstaltninger og aktiviteter under andre EF-politikker, -instrumenter og -foranstaltninger.

Ved udformningen, gennemførelsen, opfølgningen og evalueringen af aktiviteterne under programmet tages der hensyn til erfaringer fra personer, der er udsat for fattigdom og social udstødelse, samt fra arbejdsmarkedets parter, ikke-statslige organisationer og andre samfundsaktører, der er involveret i kampen mod fattigdom og social udstødelse. I alle sine aktiviteter vil programmet respektere princippet om generel integrering af kønsaspektet. Programmets aktiviteter kan tilpasses eller suppleres efter proceduren i afgørelsens artikel 7 på grundlag af en årlig gennemgang.

Det kan under gennemførelsen af programmet være nødvendigt med udgifter til teknisk administrativ bistand og/eller støtte til fordel for både Kommissionen og støttemodtagerne.

3. Forelæggelse af ansøgninger om støtte

Indsatsområde 1: Dette område gennemføres primært via udbud. Ved samarbejde med nationale statistiske kontorer gælder Eurostat-procedurerne.

Indsatsområde 2: Område 2.1 gennemføres primært efter årlige indkaldelser af forslag (nogle møder/seminarer om indsatsen kan arrangeres direkte af Kommissionen). Forslagene skal inddrage aktører fra mindst 4 medlemsstater, og de kan indsendes til Kommissionen af europæiske organisationer og af medlemsstater (eller af organisationer med inddragelse af medlemsstaterne). Område 2.2 og 2.3 indebærer specifikke udbud.

Indsatsområde 3: Under område 3.1 kan der ydes støtte til europæiske netværk, der opfylder kriterier, der er fastlagt af Kommissionen i samråd med udvalget i overensstemmelse med artikel 7. Der kan ydes støtte til område 3.2 på grundlag af støtteansøgninger fra medlemsstaterne.

4. Gennemførelse af foranstaltningerne

De foranstaltninger, der gennemføres, kan finansieres ved tjenesteydelseskontrakter efter udbud eller ved bidrag til samfinansiering med andre kilder. I sidstnævnte tilfælde kan Kommissionens økonomiske bidrag normalt ikke overstige 80 % af de udgifter, der faktisk afholdes af modtageren. Grundfinansieringen af europæiske netværk, der er oprettet i forbindelse med indsatsområde 3 kan dog undtagelsesvis beløbe sig til 90% af driftsomkostningerne, hvis støttemodtagerens finansielle situation gør dette berettiget.

Ved gennemførelsen af programmet kan Kommissionen anvende supplerende midler, herunder ekspertbistand. Sådanne behov afgøres i forbindelse med Kommissionens løbende evaluering af ressourceallokeringen.

Ved gennemførelsen af programmet kan Kommissionen benytte teknisk og/eller administrativ bistand, til gavn for såvel Kommissionen som modtagerne, med henblik på kortlægning, forberedelse, forvaltning, tilsyn, revision og kontrol.

Kommissionen kan desuden gennemføre aktiviteter med henblik på oplysning, omtale og formidling. Den kan endvidere iværksætte evalueringer og arrangere seminarer, kollokvier eller andre ekspertmøder.

Kommissionen udarbejder årlige arbejdsplaner med angivelse af prioriteringerne og de foranstaltninger, der skal iværksættes. Desuden gør den rede for de ordninger og kriterier, der gælder ved udvælgelsen og finansieringen af foranstaltninger under programmet. I den forbindelse hører Kommissionen udvalget, jf. artikel 7.

Foranstaltningerne skal fuldt ud overholde principperne om databeskyttelse.

Finansieringsoversigt

1. Foranstaltningens betegnelse

Fællesskabshandlingsprogram til fremme af medlemsstaternes samarbejde om bekæmpelse af social udstødelse

2. Budgetposter

B3-4105 forberedende foranstaltninger til bekæmpelse og

B3-4105A forebyggelse af social udstødelse

A0-70 samlet bevilling

3. Retsgrundlag

* Artikel 137, stk. 2, andet og tredje afsnit, i traktaten om oprettelse af De Europæiske Fællesskaber.

* Forslag til Parlamentets og Rådets afgørelse om et fællesskabshandlings program til fremme af medlemsstaternes samarbejde om bekæmpelse af social udstødelse.

4. Beskrivelse af foranstaltningen

4.1. Foranstaltningens generelle formål

Programmet skal støtte samarbejde, der sætter EU og medlemsstaterne i stand til gøre indsatsen mod social udstødelse mere effektiv

- ved at forbedre forståelsen for social udstødelse og fattigdom

- ved i forbindelse med de nationale handlingsplaner at tilrettelægge udveksling af synspunkter om de politikker, der gennemføres, og udveksling af erfaringer på grundlag af sammenlignelige parametre

- ved at opbygge aktørernes evne til effektivt at gøre noget ved fattigdom og social udstødelse, navnlig ved at arbejde i netværk på EU-plan, og fremme dialogen med alle aktører.

4.2. Foranstaltningens varighed

Fra den 1. januar 2001 til den 31. december 2005.

5. Klassifikation af udgifterne

5.1. Ikke-obligatoriske udgifter.

5.2. Opdelte bevillinger.

5.3. Indtægtstype: ikke relevant.

6. Udgifternes art

6.1. Finansiering af kontrakter om undersøgelser og levering af tjenesteydelser, ekspertmøder og konferencer og seminarer samt udgifter til offentliggørelse og formidling, som er godkendt på grundlag af et initiativ fra Kommissionen.

6.2. Tilskudsbeløb på normalt højst 80 % til dækning af udgifter, der udelukkende er relateret til tværnationalt samarbejde og udveksling af erfaringer (indsatsområde 2.1 og 3.2). Undtagelsesvis, og hvis støttemodtagernes finansielle situation berettiger til det, kan støtteberettigede omkostninger, hvor det drejer sig om dækning af almindelige driftsomkostninger i organisationer, der opererer på europæisk plan beløbe sig til 90% (indsatsområde 3.1).

7. Finansielle virkninger

Der er udarbejdet skøn på grundlag af de hidtidige erfaringer, især for så vidt angår udgifterne i de foregående år til de aktiviteter, der er gennemført under ovennævnte budgetposter. Opdelingen er kun vejledende og omfatter kun de foranstaltninger, der kan henføres direkte under programmets budgetposter. Der bliver i år 1 lagt særlig vægt på at høste udbyttet af de tidligere års forberedende foranstaltninger for at udnytte resultaterne og undgå at gentage arbejde, der allerede er gennemført, og på at iværksætte de mest hensigtsmæssige ordninger for nært samarbejde med relevante aktører. Programmets årlige budget stiger gradvis fra 11 mio. EUR (år 1) til 13 mio. EUR (år 2), 15,5 mio. EUR (år 3 og 4) og 15 mio. EUR (år 5).

7.1. Beregningsmetode for de samlede omkostninger ved foranstaltningen (forholdet mellem de enkelte udgifter og de samlede omkostninger)

EUR

År 1

Indsatsområde 1 - Analyse af social udstødelse

Aktion 1.1: Udvikling af fælles metoder

Dette omfatter undersøgelser og møder i den forbindelse med uafhængige eksperter og regeringseksperter for at drøfte tiltag og forslag. Undersøgelser gennemføres efter udbud

(4-6 projekter til en gennemsnitlig udgift på 100 000-200 000 EUR pr. år) 0,7 mio.

Udgifterne til møder i den forbindelse (4-6 møder med 40-60 deltagere) 0,2 mio.

Subtotal aktion 1.1 0,9 mio.

* Aktion 1.2: Indsamling og formidling af sammenlignelige statistikker

Eurostat-procedurerne gælder for de to planlagte foranstaltninger under område 1.2, hvortil der er afsat over 60% af budgettet for indsatsområde 1:

- støtte til samarbejde mellem nationale statistiske organer og Kommissionen med en årlig bevilling på 500 000-700 000 EUR til møder, input fra eksperter, videreuddannelse, udvikling af sammenkoblinger af databaser osv. 0,5 mio.

- samfinansiering af Det Europæiske Fællesskabs Husholdningspanel (ECHP) og resultaterne herfra og støtte til forbedring af andre fattigdomsundersøgelser og analyser af social udstødelse (f.eks. tilpasning af spørgeskemaer, stikprøver og særlige moduler); 2,0 mio.

Subtotal aktion 1.2 2,5 mio.

* Aktion 1.3: Temaundersøgelser

Aktion 1.3 gennemføres efter udbud med et årligt budget for år 1 på 4 projekter (til en gennemsnitlig udgift på 150 000 EUR pr. år) 0,6 mio.

Resultatundersøgelser og feasibilityundersøgelser vil løbe over 6-12 måneder) og finansieres over budgetpost B3-4105A 0,2 mio.

Subtotal aktion 1.3 0,8 mio.

Undersøgelserne under 1.1 og 1.3 er tværnationale og kan løbe over 2-3 år med årlige på hinanden følgende kontrakter, bortset fra resultatundersøgelser og feasibility undersøgelser, der finansieres over budgetpost B3-4105A og løber over 6-12 måneder.

I ALT INDSATSOMRÅDE 1 (ÅR 1) 4,2 mio.

Indsatsområde 2 - Samarbejde om indsatsen og udveksling af god praksis

* Aktion 2.1: Tværnational udveksling

Den gennemføres primært efter årlige indkaldelser af forslag fra europæiske organisationer og fra medlemsstater (eller fra organisationer med inddragelse af medlemsstaterne). Det skønnede budget er fastlagt ud fra 20-30 projekter til ca. 100 000-150 000 EUR (År 1; antallet af projekter øges til 30-40 i de efterfølgende år; det drejer sig f.eks. om tværnationale møder/seminarer om indsatsen, arrangementer eller andre former for udveksling, der vedrører mindst 4 medlemsstater) herunder udvekslinger mellem nationale observations organer eller tilsvarende anerkendte instanser 3,1 mio.

Subtotal aktion 2.1 3,1 mio.

* Aktion 2.2: Arbejde og specifikke undersøgelser gennemført af eksperter

Den gennemføres efter årlige udbud. Det skønnede budget til aktion 2.2 bygger på de forventede udgifter til en gruppe af uafhængige eksperter (0,4 mio. EUR) og i gennemsnit 5-8 specifikke undersøgelser à 50 000-100 000 EUR. Udgifterne til den eksterne evaluering af programmet er inkluderet i den samlede bevilling til dette indsatsområde (år 1) 0,7 mio.

Subtotal aktion 2.2 0,7 mio.

* Aktion 2.3: Årlig EU-rapport om social udstødelse

Den forudsætter også udbud eller anvendelse af standardbestemmelser om tjenesteydelseskontrakter. Under aktion 2.3 bør ca. 150 000 EUR omfatte forberedende møder med medlemsstater og relevante aktører 0,3 mio.

Restbeløbet skal anvendes til udbud vedrørende tjenesteydelser angående skriftlig udformning, oversættelse og formidling samt til dækning af udgifterne til supplerende publikationer eller oplysningsaktiviteter vedrørende programmets resultater

B3-4105A 0,2 mio.

Subtotal aktion 2.3 0,5 mio.

I ALT INDSATSOMRÅDE 2 (ÅR 1) 4,3 mio.

Indsatsområde 3 - Inddragelse af aktører og netværk på EU-plan

* Aktion 3.1: Grundfinansiering af netværk på EU-plan

Der bliver ydet støtte til et begrænset antal netværk for ngo'er på europæisk plan, der har erfaring med bekæmpelse af social udstødelse, og som optræder som talsmænd for mennesker, der udsættes for social udstødelse. Kriterierne for, hvilke organisationer der skal støttes, fastlægges i samråd med programudvalget. De årlige tilskud kan udgøre 0,5-0,8 mio. EUR, som ydes på grundlag af detaljerede arbejdsplaner og budgetter, som Kommissionen har godkendt 2,3 mio.

* Aktion 3.2

Den årlige EU-rundbordskonference om social udstødelse skal i givet fald tage udgangspunkt i den årlige EU-rapport om social udstødelse og have deltagelse af repræsentanter for alle de centrale aktører.

Der gives et årligt tilskud på ca. 200 000 EUR til EU's formandskab, som står for arrangementet i samarbejde med Kommissionen 0,2 mio.

I ALT INDSATSOMRÅDE 3 (ÅR 1) 2,5 mio.

7.2. Omkostningernes fordeling på foranstaltningens elementer

Forpligtelsesbevillinger i mio. EUR (i løbende priser)

OVERSIGT

>TABELPOSITION>

NÆRMERE BESKRIVELSE

>TABELPOSITION>

7.3. Udgifter til teknisk og administrativ bistand og støtte (B3-4105A)

Forpligtelsesbevillinger i mio. EUR (i løbende priser)

>TABELPOSITION>

7.4. Forfaldsplan for forpligtelsesbevillinger/betalingsbevillinger

mio. EUR

>TABELPOSITION>

8. Forholdsregler mod svig

Alle de finansierede foranstaltninger gøres af de ansvarlige afdelinger til genstand for forudgående, løbende og efterfølgende analyse med hensyn til kvaliteten af indholdet og omkostningseffektiviteten. Ansøgningerne skal rumme oplysninger om de eventuelle støttemodtageres identitet og art, så deres pålidelighed kan vurderes på forhånd. Foranstaltninger til forebyggelse af svig (kontrol, rapporter) indgår i aftalerne eller kontrakterne mellem Kommissionen og modtagerne. Kommissionen vil kontrollere rapporter og sikre, at arbejdet er udført ordentligt, før der foretages interimsudbetalinger og/eller endelige udbetalinger. Der vil blive lagt særlig vægt på at undgå dobbeltfinansiering. Dertil kommer, at Kommissionen eller Revisionsretten kan gennemføre dokumentkontrol eller kontrolbesøg på stedet.

9. Oplysninger om cost/effectiveness

I betragtning af de begrænsede finansielle ressourcer vil de foranstaltninger, der skal støttes under dette program, kræve både en analyse af omkostningseffektiviteten og en omhyggelig udvælgelse for at sikre en kraftig multiplikatorvirkning og en betydelig merværdi.

Eftersom hovedformålet med programmet er at fremme medlemsstaternes samarbejde om bekæmpelse af social udstødelse som led i en åben koordinationsmetode, vil aktiviteterne komme til at fokusere på sikre medlemsstaternes deltagelse i gennemførelsen af programmet og på en forbedring af indsatsen mod social udstødelse.

Samarbejdsaktiviteter og resultater skal derfor - hvad enten de foreligger i form af indikatorer, statistikker, undersøgelser, metoder, publikationer, møder eller andre former for udveksling - støttes af programmet ud fra, om de er relevante eller gennemførlige, med henblik på en større indsats mod social udstødelse på områder og emner, der er prioriteret højt i nationale handlingsplaner til bekæmpelse af social udstødelse.

9.1. Særlige mål

Forebyggelse og bekæmpelse af social udstødelse er først og fremmest medlemsstaternes og deres nationale, regionale og lokale myndigheders ansvar. I overensstemmelse med traktatens artikel 137 kan Fællesskabet supplere deres indsats.

Det Europæiske Råd i Lissabon gav desuden i konklusionerne udtryk for, at indsatsen for at bekæmpe social udstødelse burde bygge på en åben koordinationsmetode. I det øjemed opfordrede det Kommissionen til senest i juni 2000 at forelægge et initiativ til samarbejde på området, som skulle kombineres med nationale handlingsplaner.

Programmet, der bygger på de nationale handlingsplaner, medlemsstaterne skal udarbejde, fokuserer på tværnationalt samarbejde som et redskab til at forbedre forståelsen og praksis, og i samarbejde med medlemsstaterne skal det fremme tilsyn, evaluering og peer review i en proces, hvor alle lærer af hinanden.

Programmets overordnede mål er at fremme samarbejde, der sætter EU og medlemsstaterne i stand til at yde en afgørende indsats for at udrydde fattigdom og social udstødelse ifølge målsætninger, Rådet har vedtaget.

For at gøre Fællesskabets og medlemsstaternes indsats mere effektiv er der foreslået tre delmål svarende til de tre hovedindsatsområder i programmet:

- bedre indsigt i social udstødelse og fattigdom (med særlige bestræbelser for at forbedre statistikker og indikatorer)

- tilrettelæggelse i forbindelse med de nationale handlingsplaner af udveksling af synspunkter om de politikker, der gennemføres, og udveksling af erfaringer på grundlag af sammenlignelige parametre

- opbygning af aktørernes evne til effektivt at gøre noget ved fattigdom og social udstødelse, navnlig ved at arbejde i netværk på EU-plan og fremme af dialogen med alle aktører.

I forbindelse med programmet skal der samarbejdes med særligt udpegede aktører, der kan sørge for udveksling af ekspertise, og som kan påvirke udviklingen i politik og praksis i medlemsstaterne. Strategien er derfor at fremme det tværnationale samarbejde om en række temaer med og mellem disse aktører. De særligt udpegede aktører, der ville blive inddraget i samarbejdet, omfatter f.eks. politiske beslutningstagere i de nationale, regionale og lokale forvaltninger, ikke-statslige organisationer, arbejdsmarkedets parter, forskningsinstitutter, medierne, meningsdannere og leverandører af sociale tjenesteydelser.

9.2. Begrundelse for foranstaltningen

Amsterdam-traktatens artikel 137 giver mulighed for EU-initiativer, der skal fremme samarbejdet om bekæmpelse af social udstødelse.

Forberedende foranstaltninger og høringer på europæisk plan i 1998-2000 med inddragelse af de vigtigste aktører har bekræftet, at et samarbejde på europæisk plan på dette område vil give en merværdi:

(i) når det bidrager til at fremme principperne om en integreret fremgangsmåde, partnerskaber og inddragelse samt integrering af kampen mod udstødelse i alle relevante politikker

(ii) når det sætter de centrale aktører i medlemsstaterne på alle niveauer i stand til at deltage i et begrænset antal indsatsorienterede samarbejdsinitiativer af høj kvalitet, som tager sigte på at forbedre forståelsen for og vurderingen af fattigdom og social udstødelse, samt på at tilskynde til tværnational udveksling og innovation med henblik på at bekæmpe social udstødelse.

For at dette kan opnås, omfatter programmet tre indsatsområder, som supplerer hinanden og fungerer på følgende måde:

Det første indsatsområde fokuserer på analyse af særtræk, årsager, processer og tendenser i forbindelse med social udstødelse. Det er i den forbindelse vigtigt at bidrage til, at medlemsstaterne får udviklet fælles metoder (1.1). Det er nødvendigt med sådanne metoder, hvis medlemsstaterne ønsker i fællesskab at vurdere og drøfte udfordringer og tendenser på området og ønsker at nå frem til en fælles forståelse og diagnose samt sammenlignelige data. Metoderne er også af afgørende betydning for udviklingen af mere integrerede metoder, indikatorer og benchmarking på vigtige områder, f.eks. beskæftigelse, social beskyttelse, uddannelse, sundhed og boligforhold, som programmet vil yde støtte til via indsatsorienterede temaundersøgelser (1.3). Samarbejde mellem medlemsstaterne som led i åben koordinationsmetode forudsætter ligeledes mere omfattende og sammenlignelige statistikker og indikatorer. Forberedende arbejde med deltagelse fra statistiske kontorer i medlemsstaterne og fra Eurostat i de seneste 2 år har bekræftet, at der er behov for bedre statistikker, og at en omkostningseffektiv metode skal være baseret på og styrke eksisterende datakilder i medlemsstaterne og på EU-plan. Det er en fremgangsmåde, der er indbygget i programmet, som tilskynder til specifikt samarbejde om social udstødelse mellem nationale statistiske organer og Eurostat, og som tager sigte på en bedre udnyttelse af centrale EU-datakilder, f.eks. ECHP (1.2).

Det andet indsatsområde fokuserer mere direkte på at fremme samarbejde om indsatsen og udveksling mellem medlemsstaterne af oplysninger og bedste praksis. Indsatsområdet omfatter tre strategiske redskaber på EU-plan, der skal sætte medlemsstaterne i stand til på en gennemsigtig måde, der er til gavn for alle, at benchmarke foranstaltninger og tiltag inden for de nationale handlingsplaner til bekæmpelse af social udstødelse, dvs. sammenligne og udveksle bedste praksis, overvåge fremskridt og evaluere virkninger samt gennemføre peer reviews. Det første redskab vedrører tværnational udveksling. Det er af afgørende betydning, hvis programmet skal sætte medlemsstaterne og andre centrale aktører i stand til at mødes, udveksle synspunkter og udveksle oplysninger i tværnationalt regi. Det vil også gøre det muligt på andre måder at formidle viden og oplysninger, der stammer fra aktiviteterne under de nationale handlingsplaner (2.1). Det andet redskab omfatter støtte til tværnationalt arbejde og specifikke undersøgelser gennemført af eksperter vedrørende emner i forbindelse med udformningen og gennemførelsen af de nationale handlingsplaner (og dermed vedrørende de emner, der også behandles som led i den tværnationale udveksling under 2.1 og den årlige gennemgang under 2.3) (2.2). Det tredje redskab gør det muligt at udarbejde en årlig gennemgang og vurdering af den aktuelle situation for handlingsplanerne og af resultaterne af indsatsen for at opfylde EU's målsætninger om at reducere fattigdom og social udstødelse (2.3). Det vil samtidig være et bidrag til forberedelserne af det særlige møde i Det Europæiske Råd, som ifølge konklusionerne fra Lissabon skal afholdes hvert forår. Ved at kæde de tre redskaber sammen med samarbejdet om indsatsen i forbindelse med de nationale handlingsplaner og den åbne koordinationsmetode sikres det, at støtten fra programmet går til et begrænset antal samordnede initiativer af høj kvalitet.

Det tredje indsatsområde tager sigte på at inddrage forskellige aktører og støtte netværk på EU-plan.

I dette indsatsområde indgår der støtte til et begrænset antal større EU-netværk af ikke-statslige organisationer, der aktivt arbejder med bekæmpelse af fattigdom og social udstødelse (3.1). Dialogen med interesseorganisationerne er central for at mobilisere alle aktører til at bekæmpe social udstødelse. Det foreslås derfor, at denne dialog med programmet fremmes gennem EU-samordningsnetværk, der har bevist, at de er i stand til at samle en meget bred række ikke-statslige organisationer og optræde som fortalere for mennesker, som udsættes for social udstødelse. Det er at foretrække at yde tilskud til et begrænset antal netværks drift på grundlag af et klart engagement og arbejdsprogram, frem for at der ydes støtte til en stort antal konkurrerende organer og grupper, der blot optræder som lobbyister for deres egne interesser.

Endelig går en foranstaltning under dette indsatsområde ud på en gang om året at arrangere en velpubliceret rundbordskonference om social udstødelse (3.2) enten som et bidrag til forberedelserne af det særlige møde i Det Europæiske Råd hvert forår eller som en opfølgning heraf. Den ville udgøre en mulighed for repræsentanter for de vigtigste aktører i medlemsstaterne og på EU-plan til at mødes en gang om året og drøfte centrale emner vedrørende social udstødelse. Konferencen arrangeres i samarbejde med formandskabet og forberedes i samråd med alle relevante aktører for at sikre politisk synlighed og gennemslagskraft, og konferencen kan på den måde komme til at indgå i den åbne koordinationsmetode. Den årlige gennemgang af social udstødelse skal bidrage til at fastlægge, hvilke emner der skal prioriteres.

9.3. Opfølgning og evaluering af foranstaltningen

Programmet tager sigte på at fremme og støtte en mere effektiv indsats fra medlemsstaternes side til bekæmpelse af social udstødelse i forbindelse med nationale handlingsplaner og en åben koordinationsmetode. Tilsyn og evaluering indgår som et naturligt led i de aktiviteter, der gennemføres under programmet, for at de kan få størst mulig effekt. Da programmet tager sigte på at påvirke indsatsen ved at forbedre forståelsen for og kortlægningen/formidlingen af god praksis, bliver der lagt særlig vægt på at vurdere indarbejdelsen af tværnational udveksling og resultater af undersøgelser i udformningen af indsatsen.

Der bliver derfor tale om løbende opfølgning og evaluering af programmet. Der skal især fokuseres på foranstaltningernes effektivitet, relevans og gavn. Tilsyn og evaluering indpasses efter de forskellige aktioner og indsatsområder og omfatter kvalitetskontrol, indsamling af data, ansvarsfordeling og rapportering. Indsamling af data om de aktiviteter, der gennemføres under programmet, udgør en del af dette løbende arbejde, og alle projektledere er forpligtet til at indgive rapporter om arbejdet og resultaterne. Kommissionen udarbejder regelmæssigt situationsrapporter, som sendes til programudvalget. Det bliver derved muligt at finindstille specifikke foranstaltninger og indsatsområder og/eller at tilpasse programmet efter behovene/udviklingen.

Desuden bliver programmet genstand for en midtvejsevaluering (senest den 30. juni 2004) og en endelig evaluering (senest 30. september 2006). Begge evalueringerne gennemføres med bistand fra eksterne evalueringseksperter, og der nedsættes en særlig styringsgruppe. Resultaterne af den endelige evaluering indarbejdes i en rapport om gennemførelsen, som forelægges for de øvrige EU-institutioner senest den 31. december 2006.

Tilsyn og evaluering, herunder dataindsamling, skal finansieres via programmets budget, og under hensyntagen til henstillingerne i SEM 2000 vedrørende tilsyn og evaluering foreslås det, at der øremærkes et vejledende beløb på 0,5 mio. EUR til evaluering og 0,35 mio. EUR til tilsyn. Der udvælges eksterne evalueringsteam på grundlag af et udbud.

Evalueringerne begynder fra år 1. Udgifterne hertil medregnes under aktion 2.2.

10. Udgifter til administration (Det almindelige budgets del a, sektion iii)

De nødvendige administrative og personalemæssige ressourcer skal dækkes af de ressourcer, der allerede er tildelt det generaldirektorat eller den tjenestegren, som leder foranstaltningen.

10.1. Indvirkningen på antallet af stillinger

>TABELPOSITION>

Nærmere oplysninger i bilaget.

10.2. De supplerende menneskelige ressourcers samlede finansielle indvirkning

EUR

>TABELPOSITION>

10.3 Forøgelse af andre driftsudgifter som følge af foranstaltningen

EUR

>TABELPOSITION>

Beløbene skal svare til de samlede udgifter til de supplerende stillinger for foranstaltningens samlede varighed, hvis foranstaltningen er af bestemt varighed, og til udgifterne for 12 måneder, hvis den er af ubestemt varighed.

BILAG 1

BILAG TIL FINANSIERINGSOVERSIGTEN: VIRKNINGER FOR ANTALLET AF STILLINGER

>TABELPOSITION>